Polisie waarsku teen dié ‘parfuum’Argieffoto (Foto: Pixabay) Die berig is intussen bygewerk. Meer inligting volg onderaan die berig. Die polisie in Mpumalanga het Sondag ŉ waarskuwing uitgereik dat lede van die publiek nie sommer aan ŉ papier moet ruik waarop parfuum glo gespuit is nie. “Indien enigiemand jou in die parkeerarea van ŉ winkelsentrum voorkeer en vra of jy belangstel in parfuum en dan ŉ papier vir jou gee om aan te ruik, moet dit asseblief nie doen nie,” het brig. Leonard Hlathi, woordvoerder van die polisie, gesê. “Dit is ŉ nuwe bedrogspul, dit kan moontlik dwelmmiddels wees en jy kan dalk jou bewussyn verloor indien jy daaraan ruik. Die misdadigers kan jou dan moontlik ontvoer of beroof.” Volgens Hlathi is die inligting deur ŉ senior polisiebeampte aangestuur. “Neem asseblief kennis hiervan en stel ook ander hiervan in kennis.” Ná verskeie persone Maroela Media gekontak het dat hierdie moontlik vals inligting kan wees, het Maroela weer by brig. Hlathi aangeklop vir verdere inligting en om te bepaal of daar moontlik enige gedokumenteerde voorval in Mpumalanga was. Hy kon nie onmiddellik enige voorvalle bevestig nie maar het mense wel gewaarsku om versigtig te wees. “Ons doen ŉ beroep op persone om ten alle tye bedag te wees wanneer vreemdelinge hul nader en onbekende dienste aanbied.”